Quia, mortalis vitæ labente curriculo, mentibus mortalium quasi naturaliter inheret oblivio præsentium futurorumque, scripto revocetur memoriæ quod Nivilonis de Merlenniaco filius, Herveus, scilicet, cum suis fratribus Nivilone et Phylippo, cum matre sua Ada et sorore Ermengardi, in die qua sepultus est frater eorum Gosbertus in capitulo Molismensi, in præsentia monachorum, assistentibus Milone, comite de Barro, et Walterio de Montiniaco et Rainardo de Montebarro, confirmaverunt et laudaverunt donum et elemosinam quam fecerant de Artunniaco Deo et Sanctæ-Mariæ Molismensi, et monachis ibidem Deo servientibus, antecessores eorum, Nivilo, videlicet, pater eorum qui factus fuerat monachus æcclesiæ Molismensis; qui quartam partem de Artunnaco sanctæ dederat Mariæ Molismensi, et medietatem ejusdem potestatis quam Theobaudus Rufus, eorum consanguineus, præfatæ dedit æcclesiæ; quartam etiam partem quam dedit præfatus Gosbertus ejusdem potestatis, sicut sibi reliquerat in hereditate patruus suus Guido de Merlenniaco; adstante igitur et hoc idem confirmante Sibilla, uxore sepedicti Gosberti, tam ipsa quam hii quos prædiximus dederunt et concesserunt Deo et Sanctæ-Mariæ, et abbati Widoni et monachis Molismensibus, et nunc et in perpetuum, pro animabus antecessorum suorum, Nivilonis videlicet, Theobaudi et Guidonis, aliorumque omnium, villam Artunnacum, cum omnibus appendiciis et usuariis suis, tam in servis quam in ancillis, pratis et campis, pascuis, saltibus et planis, montibus et vallibus, fluminibus, aquarumque decursibus, venationibus et omnibus aliis consuetudinibus quæ ad Artunnacum pertinent, vel pertinuerunt, ut habeant hæc monachi Molismenses in omni potestate et libertate, sine calumpnia et impedimento alicujus, usque in sempiternum. Testes sunt ex hoc idonei: Milo, comes de Barro; Gauterius de Montiniaco; Rainardus de Montebarro; Ricardus et Bartolomeus Silvaticus; Bruno de Rubeomonte; Pontius de Argentolio; Olricus Male-Custoditus; et de familia monachorum Marinus, maior; Walannus, Johannes, Bonellus, Ingelbertus et multi alii.